Seiger Hóns an Póngau

**St. Johann im Pongau**, oder'aa **Seiger Hons**, **Seini(g) Hons**, **Seineng Hons** (dt. omtlich: *St. Johann im Pongau*, Kurzform: *St. Johann/Pg.*) is a Ståd mid guade 11.600 Eihwoner (2024), im Såizburger Lond und neem Behofen d' greessde Ståd vom Bezirk.

## Geograafie
D' Ståd liegg an Soizachtåi zwischen Ténnengebirg im Norn, am Hånggebirg im Osten und am Heikoarégg an Sien.

### Stodgliadarung
Seiger Hons is in zéen Katastråigmoaner auftoaét, dé in da Stådgmoah åis eigane Vawåitungsoahheit fungian. Da Stådtoaé Roahbåch und Maasché sand dé am schnöist wåxanden Ortstoaén innerhåib voh da Ståd. In Roahbåch sand in d' 80er und 90er Jor zåireiche Woonungsblégg, sowia in Maasché Oahfamilien- und Reinheiser baud worn, déswéeng is d' Ortschåft Roahbåch heid mi'm iwring Siadlungsgebiet voh St. Johann schiager zommgwåxen. A weidarer wåxender und grosser Ortstoaé is d' Blonkenau *(dt. Plankenau)*. A' da Pinzgauer Bundesstråss sand Gewerwegebiate entstonden dé zua dé Katastråigmoaner Roahbåch und Oahéen ghernd.

As Stådgebiat untergliadert si noh in weiderne kloanare Ortstoaén, dé åjésomt schiager mi'm bebauden Woonungsgebiat vabunden sand. Da Stådtoaé Åipendorf, der wås zua da Katastråigmoah Blonkenau ghert, is im Zuag voh da turistischen Wichtigkeit fir St. Johann ad 1970er Jor aufbaud und zåireiche Hotöis aus'm Boon gstombft worn. Vurher håds netter glei vaoahzelte Bauernhéf geem. Heidzdåg bsteed da Ortstoaé fåst za Génzen aus Hotöis und Pensioner und fungiad åis Eihtriedsbforten ins Schiegebiat voh da Sportwöid Amadè; durch zwoa Gondeln und zåireiche Schielift.

### Katastråigmoaner & Ortstoaé
* **Floitenschberg** (Floitensberg) 
* **Ginau** (Ginau) 
* **Håimoos** (Hallmoos) 
* **[[Maschl|Maasché]]** (Maschl)
:***Scheidreit*** *(Scheidreit)*
* **Oahéen** (Einöden)
: ***Båifnerdérfé''' (Palfnerdörfl)''
* '''Blonkenau''' (Plankenau)
: ***Åipendorf** (Alpendorf)'', ***Oweråipendorf*' (Oberalpendorf)*, ***Zeederberg** (Zederberg)*
* *'Roahbåch** (Reinbach)
:***Noiroahbåch*' (Neureinbach)*, ***Owerroahbåch** (Oberreinbach)*, ***Hinterroahbåch** (Hinterreinbach)*, ***Vurderroahbåch** (Vorderreinbach)*, ***Mauråch** (Maurach)*, ***Håidorf** (Halldorf)*,  ***Steeg** (Steg)*, ***Buachstoanersiadlung** (Buchsteinersiedlung)*, ***Gorschtensiadlung** (Gartensiedlung*
* *'Rettenstoah** (Rettenstein) 
: ***Steffémoos*' (Steffelmoos)*, ***Owerkirchen** (Obkirchen), **Huawangerl** (Hubangerl)*
* *'Seiger Hons** (St. Johann)
: ***Ferwerrau*' (Färberau)*, ***Owermorkt** (Obermarkt)*; ***Untermorkt** (Untermarkt)*, ***Zåglau** (Zaglau)*
* *'Urreiding** (Urreiting)

=== Nåchbargmoaner ===


Åis a direkte Nåchbargmoah bezeichnater Ort, der wås åwer nied direkt ans Gmoahgebiat voh Seiger Hons onigrénzt, is [[Schwarzach im Pongau|Schworzåch im Pongau]] der durchs St. Veitner Gmoahgebiat ådrénnt is.

== Eihwoneréntwigglung ==


== Gschicht ==
=== Åigmoane Gschicht ===
Funde deiten auf a erschte Bsiadlung vom Gebiat in da Bronzezeid ''(za. 200 v. Kr.)'' hih. Ba dé Bauernkriag ''([[1525]]/[[1526]])'' håd sé St. Johann auf d' Seiten voh d' Brotestanten gstöid. Im Laaff voh dé Kriag is da Ort vawiastt worn. Ba da Ausweisung voh dé Brotestanten aus'm Erzbisdum [[Soizburg|Såizburg]], dé [[1731]] in Heechbunkt gfunden homd, hom 2.500 Eihwoner d' Gmoah valossen miassen. [[1929]] håd St. Johann as Recht za da Fiarung voh'ram Wåbben kriagg. Voh [[1939]] bis zan Énd vom [[Zweiter Weltkrieg|Zwoaten Wöidkriag]] håd d' Gmoah **Morkt Pongau** ''(Markt Pongau)'' ghoassen. Nazionåisozialistischer Birgermoaster is da Kappacher Hons, ernonnt duach'n Kroasloater Kastner Josef, worn. Da Kappacher is in d' [[1950]]er Jor zum Ernbirger voh St. Johann ernonnt worn. A Stråss is heid noh nåch éam bnonnt. Am 24. Juni [[2000]] is d' Morktgmoah zur Ståd dahoom worn.

=== Morktbrond ===
Da Morktbrond voh [[1855]] håd am 31. Mai umara håiwe zwoa Ur nomidåg ohgfongg. Ausglést worn is a durch zwoa junge Buamer, dé in da Måchkommer vom Spannberger Anton in da haiding Leo-Neumayer-Gasse ''(Leo-Noimoar-Gåssen)'' mid brennerschte Zindhöizeln gspüid und d' umaradumliegerten Hoowéspaandeln ohzindt homd. Umara håiwe zwoa homd d' Kirchengloggen bereits „Sturm“ gleitt. D' Birger- und Grichtsspritzen (Foierweer) håd zeidig an Brondherd lokaalisian kenna und'n Brond bekémbft. Am Ohfong håds recht guad ausgschaugg, das'n Brond unter Kontroin kriangd. Durch'n Siedwind, der wås gråd durchébfiffen is, sand åwer d' Hoizschindeln auf d' benåchbarschten Heiser gfloong, dé åft nåchernd eemfåis boid zum brénna ohgfonga homd. Umara zwoa Ur nåchmidåg is d' Annakapöin und kurz drauf d' Kirch in Flommen gstonden. Aus da Kirch sand Süiwergerätschåften, dé Poaramente und a Toaé voh d' Kirchengwaandeln ins Freie grett worn. Voh da Kirchturmspitzen aus sand d' brennerschten Hoizschindeln in Richtung Norn gfloong und homd duaten d' Heiser in da owern Hauptstråss in Brond gsétzd. Géengara håiwe drei håd sé da Wind draat und håd seih Richtung géeng Westen géndert. Båid amåi drauf håd da restliche Morkt bis zan Griechtsgebeide brenna ohgfonga. Aus d' Nåchbargmoaner sand inzwischen d' Foierweern eidroffen, dé åwer åisomt netter glei mer a bissai ebbs ausrichten homd kenna. Es is åwer glunga aus vaschiaderne Gebeide Worn, Vurräte und Dokumente zan sichern. Umara 21:00 Ur håd schliasslich a schwars Gwitter eihgsétzd, dés bis in d' Mitternåcht dauerscht håd. Es sand åwer trotzdém d' moasten Heiser bis auf d' Grundmauern åbrénnt. Zwoa Dåg spaader homd åiwei noh vaoahzelt Heiser brénnt.

=== Nazionåisozialistische Zeid ===

Im "Morkt Pongau" håds åb [[1941]] a Stommlåger fir Kriagsgfongane, as **Stalag XVIII C (317)**, mid zeidweis bis zua 30.000 Gfongane und'ner Wåchmohschåft voh guade 1.000 Monner geem. Blaant is dés Gfonganenlåger netter glei fir 8.000 bis maximåi 10.000 Leit, auf'ner Fläch voh ebber åcht Hektar worn. D' Bauorwaten sand ziagig vuroh driem worn und vur'm Winter 1941 is as Låger verdiggstöid worn. Es is in vaschiane Breich auftoaét worn (Nordlåger, Siedlåger). Es håd zwoa Sistéeme geem: D' Kriagsgfonganen voh d' Westméchtt, wia d' Franzosen, sand entprechend nåch da Génfer Konvenzion bhondelt worn (Siedlåger). Dé im Nordlåger unterbråchten sowjetischen Kriagsgfonganen hihgéeng, homd unter unvurstöiborn Vahöitnissen dahiehvegitian miassen. Durch Hunger, dafrian und Seichen, sand im Stalag Morkt Pongau, voh 1941 bis as Jor 1945 3.709 Kriagsgfongane umkémma. Da sognonnte Russenfriadhof werd vom schworzen Kreiz mustergiatig bfleegt.

== Wåbben ==
As Wåbben voh da Gmoah is: ''„In an rooden Schüid de auf an greanem Boden stehate, hoib rechts gwéndate Figur vom hl. Johannes am Teiffer mid göiblichen Unter- und braunan, loodenforwing Owergwond, in da Rechten a Buach mid daraufliagaten Osterlaambé, mid'ner Faane håitad.“''

== Seengswerschts ==
=== Liachtenstoahklomm ===
 ''Hauptartiké: [[Liechtensteinklamm|Liachtenstoahklomm]]''


D' Klomm is a por km vom Zéntrum voh St. Johann entfernt und is åis Ausfluugszüi ser beliabb. Sie håd a Léng voh ebber 4&nbsp;km, dådavoh is 1&nbsp;km fir Bsuacher zuagénglich. 
D' Föisen sand bis 300 m diaf. An monche Stöin is d' Komm netter glei a por Meeter broad. Sie is iwer Hoizsteeg z' besichting, dé sténdig auf d' Sicherheit iwerwåcht wernd. Am Énd voh da Klomm is a Wåsserfåi. Iwer d' Wintermonad is's zuagsperd. A jeeds Jor werds voh iwer 100.000 Leit bsuacht.

A' da létzden Eiszeid homd bis zua 300 m hoche Gletscher d' Täler und Berg vom [[Pongau]] bdeggt. Wia sé åft's Klima wiader gwondelt håd, håd d' Urgwåit voh d' Gletscher - durchs åschmöizen - d' Haubttäler ausgschliffen. D' Foing voh dém Spektaakel sand meeterhoche Gléndekanten zua d' Seitentäler hih gwéen. Da [[Großarler Ache|Grossorler Åchen]] håd sé im Laaff voh Jortausenden an Weeg durch d' Konntn gråm und håd schliasslich d' Schlucht, in'ner Tiaffen voh 300 m, aussagråm.

Nåch a por vageebliche Vasuach, is's schliasslich aner Hond voi Pongauer Åipenvareihsmidliader 1875 glunga, dé Klomm zan aufschliassen. Im Laaff voh d' Orwaten is éaner åwer as Göid ausgonga. Da [[Fürst Johann II von und zu Liechtenstein|Firscht Johann II voh und zua Liachtenstoah]], der im benåchbaten [[Großarl|Grossorl]] a Jågdwirtschåft betriem håd, håd mid'ner Spénden voh 600 Guiden ausghoifen und so håd d' Daschliassung [[1876]] voiéndt wern kénna. Seidher hoasst d' Klomm (nåch'm Firscht bnonnt) ''Liachtenstoahklomm''.

=== Pongauer Dom ===



D' ''Pforkirchen St. Johannes'' werd wéeng da ståttlichen Bauweis aa åis „Pongauer Dom“ bezeichnat, obwoi d' Kirchen nia a Bischofssietz gwéen is. D' endgüitige Ferdigstöiung mid d' 62 m hochen Tirm is [[1876]] dafoigt. Dé vurherige Kirchen is in da gleichen Bauweis darichtt worn, is åwer oahtirmig gwéen und håd an heechern Turm ghåbb, der åwer am 22. Juni [[1871]] eihgstirzt is.

D' Kirchen is a gotischer dreischiffiger Håinbau, mid an oahschiffing Kor, der beåchtliche Måsse aufweist:
* Léng: 60&nbsp;m,
* Broaden: 30&nbsp;m 
* Gwöibeheechen: 20&nbsp;m, 
* Fassadenheechen: 33&nbsp;m.
* Turmheechen: 62&nbsp;m

=== Annakapöin ===

D' ''Annakapöin'' is noch'm vahearenden Morktbrond voh [[1855]] åis lézder Rest vom ehemåiing gotischen Kirchenensamble dahåiden bliem. D' Kapöin is [[1301]] baud worn, is da ehemåiige Korner in d' Jor [[1995]] bis [[2000]], aussen und in da Unterkirchen, voisténdig saniad worn. A noier Ågong daschliasst in d' Monad Mai bis Septémber d' Unterkrichen, mid jarlich weggselnde Ausstöiungan. D' Annakapöin deaht heid ois Gebeetsheisel fir d' evangeelische Glaamsgmoahschoft voh St. Johann.

=== Arturstoin ===
A weiderne Seechenswirdikeit is da ''Arturstoin'', a prähistorische Gruamohlåg mid weidreichende Schåchtsistéeme fir'n ehemåiing Kubferåbau (seid 2600 v. Kr.). A gloaner Toaé is heid fir Bsuacher zuagénglich.

== Kunst & Kuitur ==
=== Krampailaaf ===


A weiderne turistische Atrakzion is da [[Krampus|Krampailaaf]] in St. Johann, der'a jeeds Jor am 5. und 6. Dezémber ståttfindt. D' Krampailoafen wernd aus Hoiz gschnitzd und håmd speziöi im [[Pongau]] a bsunderne dradizionöie Bedeitung. Da Laaf is oaner vo d' greessten im [[Salzburg (Bundesland)|Såizburger Lånd]] (500 bis 1.000 Krampai und iwer 6.000 Bsuacher) und weidumadum bekonnt. Mittlaraweile is a åwer aa scho zur Turistenatrakzion worn und håd durch dés a Stiggé weid voh seiner tradizionöin Bedeitung valurn (Speziell da Laaf im Owermorkt). Shows mid bengaalische Foier, moderne Musi ban Eihlaaf voh d' Krampai und a Eihtriedsgöid sand mittlaraweile iblich.

=== Musi ===
* Bauernmusi
* Birgermusi
* Singkroas St. Johann
* St. Johanner Kor "sine nomine"
* St. Johanner Kor "Subito"
* St. Johanner Kor "Tabula rasa"
* iwerregionåier Voiksmusibreis "Pongauer Hahn"

=== Kunst ===
Dé an Jor [[2004]] grinderschte **Kultur:Plattform** organisierd sei'm Jor [[2006]] a Rei voh Vaohståitungan. Es werd vasuacht, Kuitur in iare vüiföiting Spåten z' biaten ''(vuråim Musi, Litaratur, Füim, Architektur und Büidende Kunst)'' und da Bevöikarung nåchander z' bringa.
Ausserdém befindt sé im Zéntrum voh da Ståd as sognonnte Kuitur- und Kongressheisl. Aa dé voh an engagierten St. Johanner organisiade **JazzGalerie** is fir Insider guad bekonnt.

=== Litaratur ===
St. Johann håd åis Schaublåtz vom Roman **Himmelfahrt** ''(Otto Müller Verlag, Såizburg/Wean [[1998]])'' vom St. Johanner Schriftstöier [[Zierlinger Othmar Peter|O. P. Zier]] greesserne Bekonntheid ba litaraturintressiaden deitschspråching Bublikum daglongg. Dé mi'm Buachbreis [[2000]] auszeichende Gsöischåftssatiare „Himmelfahrt“ seziard gnådenlos und in zwonghåfter Wizelei 's Gmoahweesen voh'ner ésterreichischen Fremdenvakersgmoah im [[Oipn|åipinen Raum]]. Måchtgiarige Bolitika/rinnen wern iwer éaner dabormliche Riggsichtslosigkeid, da Lächerlichkeid breis geem. 's Romangscheeng söiwer kroast ums Téema voh da Gliggsuach, wobei da Autor seih Gligg aa in da Litaratur nied findt. Iwer a raffiniad aufbaude Hondlung werd weiders d' Frog bhondlt: wia werds Leem zua Kunst, zua Litaratur. Vüi witzige und åwerwitzige Eihfälle und heechst eihdruggsvoie bschriawane Figurn - so wia d' Ohwåitsgattin „Thea Moser“ oder da Nodorzt „Baumgartner Alex“ - lossens Buach bei heechsten litararischen Niveau, zua'ner eisserst kurzweiling Lektier wern - so da [[Zierlinger Othmar Peter|O. P. Zier]] zua oan voh seine Leeser.

== Turismus & Sport ==
St. Johann brofitiad voh seiner åipinen Låg in erschter Linie im Turismussektor. Da Stådtoaé [[Alpendorf|Åipendorf]] is då vuråim mid seiner Vüizåi voh Hotöis und Schieliftohlång voh Bedeitung. In da Ståd söiwer, am Hausberg Hohbaam ''(Hahnbaum)'', håds friarer aa a gloahs Schiegebiat geem mid am Sessellift (Hohbaamlift), zwoa Schlebblifte (Grossunterberglift und Owerhohbaamlift) sowia zwoa sognonnte Babyliftt (Huawangerllift und da Hétzenbichélift). Da Owerhohbaamlift und da Huawangerllift sand schoh an étler Jor gschlossen worn, da Hohbaamlift, Grossunterberglift und da Hétzenbichélift sand noh weider betriem worn. [[2020]] is's éntgüitige Aus vom Hohbaamlift und Grossunterberglift bschlossen und dé zwoa Liftt sand ågrissen worn. A neicher Schlebblift is stått'm Sessellift baud worn, der åwer neammer direkt voh da Ståd bis gonz auffé auf'n Gipfé vom Hohbaam geet. Er startt vom Huawangerl bis ad Mitten vom Hohbaam. Im Summer koh ma vuråim wondern, båden im Wåidschwimmbåd und am Bådesee Blankenau, raalforn, Mountainbiken, u. v. o. Såchen doah

As Schiegebiat vom Schievabund [[Ski Amadè|**Schie Amadè*']] is, laut Ohgåm voh éaner söiwer, mid 270 Schieliftt und Soaébohner oahs voh d' greessten [[Wintersportgebiet|Wintersportgebiate]] in gonz [[Europa|Eiropa]]. Es umfåsst insgsommt 28 Orte, dé åiésommt in dé Bundeslénder [[Soizburg|Såizburg]] und [[Steiamårk|Steiermork]] liengan.

== Vaker ==
 'schau aa unter: [[Liste der Straßen in St. Johann im Pongau|Listen voh d' Stråssen in Seiger Hons an Pongau]]*

D' Ståd is mi'm Auto iwer d' Tauernautoboh (A 10), Knoten Pongau, weider auf da Pinzgauer Bundesstråss (B311), in za. fimf Kilomeeter z' dareichen. Daneem gibbs a Bohvabindung iwer d' Westboh voh bzw. nåch Såizburg.

## Wirtschåft
### Energie
Seiger Hons gherscht zua dé 24 Gmoaner in Ésterreich (Stond 2019), dé mid da heechsten Auszeichnung vom e5-Gmoanden-Energiebrojekt auszeichnt worn sand. As e5-Gmoanden-Brojekt soid d' Umsétzung voh'ner modernan Energie- und Klimabolitig auf da Gmoahéewane ferdern. 

## Vawåitung & Eihrichtungen
Åis Vawåitungssietz vom Pongauhåd St. Johann zåireiche Eihrichtungan und Émter: 
Bezirkshauptmohschåft, Bezirksbuachhåitung, Bezirksschuiinspektar, Bezirksschuiråd, Omtstviecherorzt, Omtsorzt, Åbteilungen Gewerwe- und Baurecht, Umwöidschutz, Kataschtrofenschutz, Forstwirschåft, omtliche soziale- und psychosoziale Deanste, Bolizei, Vaker- und Jungdwoifort.

St. Johann betraib ausserdém noh a Åitershoam, drei Kindergerten, zwoa Voiksschuiner, a Sonderpädagogischs Zéntrum, a Gymnasium, d' neiche Middelschui (Hauptschui), a Hondlsakademie, a Bolitechnische Schui, a Londesberufsschui und as Elisabethinum (im Voiksmund: Lisai, Hauswirtschåftsschui).

D' „Goidhaum“ is a militerische Eihrichtung in St. Johann. Dé „Einsatzzentrale Basisraum“, wia da omtliche Nom fia'n Regiarungsbunker lautt, biatt Raum fir Luftraumiwerwåchung, Speise- und Aufenthåitsreimm fir d' Soidåden und håd a eigane Wåsser- und Stromvasurgung. Dé kloah „Ståd“ unter da Erden is voikommen ågriagelt voh da Aussenwöid. Nur berechigte Mitliter- und Zivüibedeanstete hom an Zuadrid. In Kriagszeiden is vurgseeng, das oié Midgliader voh da ésterreichischen Regiarung in dén Bunker dådan iwersiadeln, um voh duaten aus d' Stååtsgwåit z' loaten. Déswéeng is St. Johann aa'ra straategisch wichtiger Bunkt.

## Bolitik
### Gmoahvatreetung
D' Gmoahvatreetung håd insgsommt 25 Midgliader. D' Wåin za Stådvawåitung sand åié fimbf Jor. Dé bishering Sietzvateilungen zoagg d' foigande Iwersicht:

* 2004 : 14 ÖVP, 9 SPÖ, und 2 FPÖ.
* 2009: 14 ÖVP, 6 SPÖ, 3 FPÖ, und 2 GRÜNE.
* 2014: 13 ÖVP, 5 FPÖ, 4 SPÖ, und 3 GRÜNE.
* 2019: 11 ÖVP, 6 SPÖ, 5 FPÖ, und 3 BBJO.

### Birgermoaster

* 1936–1938 Mueller Adalbert (Regiarungskommissar)
* 1938–1945 Kappacher Hons
* 1945–? Messmer Hons
* ?–1949 Höhenwarter Fronz
* 1949–1978 Kappacher Hons
* 1978–1998 Neumayer Leo (ÖVP)
* 1998–2003 Dengg Sepp (ÖVP)
* seit 2003 Mitterer Günther (ÖVP)

## Bekonnte Leit
* Buachner Achim ''(Puchner Joachim)'' (*1987), Schieforer
* Buamdorffer Thomas ''(Bubendorfer Thomas)'' (*1962), Extrembergsteiger und Autor
* Klinger Sepp ''(Klinger Josef)'' (*1967), Schåchspüier
* Kronberger Betra ''(Kronberger Petra)'' (*1969), ehem. Schieleiffarin
* Roaser Towi ''(Reiser Tobi)'' (*1907-1974), Grinder vóm Såizburger Adventsinga
* Zierlinger Otmar Beeder ''(Zierlinger Othmar Peter)'' *(O. P. Zier)* (*1954), Schriftstöier
* Struawégger Iris (Strubegger Iris) (*1984), Model

## Sinstigs
### Stådpartnerschåften
St. Johann unterhåit seid 1977 a Stodpartnerschåft mid da Lage an der Lippe in Nordrein-Westfåin in Deitschlond.

### Ortsbezaichnungen
Im lokåin Pongaurischn Dialekt gibbs fir St. Johann aa noh dé Bezeichnungen:

* Seiger Hons
* Seini(g) Hons
* St. Jehann *(håd da åide Birgermoaster Neumayer Leo åiwei bnutzd)*
* St. Johnson in the Pongolaision (scherzhofterwais)
* Santihann (scherzhofterweis)

## Litaratur
* Gerhard Moser (Hg.), Stadtbuch St.Johann im Pongau, Publikation der Stadt St.Johann, 2005.
* R. Stadler, M. Mooslechner: St.Johann 1938-1945. Das nationalsozialistische Markt Pongau. Der 2. Juli 1944 in Goldegg: Widerstand und Verfolgung, Salzburg, Eigenverlag der Autoren, 1986. Versand: www.markt-pongau.at
* Michael Mooslechner, Die Mitglieder der nationalsozialistischen Organisationen in "Markt Pongau" nach ausgewählten Merkmalen: Familienstand, Schulbildung und Alter, Diplomarbeit 2002.
* Michael Mooslechner, Das Kriegsgefangenenlager STALAG XVIIIC "Markt Pongau" - Todeslager für sowjetische Soldaten. Geschichte und Hintergründe eines nationalsozialistischen Verbrechens in St. Johann/Pongau während des Zweiten Weltkrieges. Salzburg 2005 (Broschüre)

## Im Internet

* Webseiten voh da Stådgmoah St. Johann/Pg.
* http://www.kultur-plattform.at
* https://web.archive.org/web/20181210210305/http://www.jo1.at/
* http://www.markt-pongau.at/

## Beléeg